Document ID: 32005D0657

32005D0657
L 241/64
JURNALUL OFÍCIAL AL UNIUNII EUROPENE
DECIZIA COMISIEI
din 15 septembrie 2005
de modificare a apendicelui B la anexa IX la Actul de aderare din 2003 în ceea ce privește unele unități din sectorul cărnii, al laptelui și cel piscicol din Lituania
[notificată cu numărul C(2005) 3441]
(Text cu relevanță pentru SEE)
(2005/657/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedre Actul de Aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, în special anexa IX capitolul 5 secțiunea B subsecțiunea I punctul 1 litera (d),
întrucât:
(1)
Lituania a beneficiat de perioade de tranziție pentru anumite unități enumerate în apendicele B la anexa IX la Actul de aderare din 2003.
(2)
Apendicele B la anexa IX la Actul de aderare din 2003 a fost modificat prin Deciziile 2004/472/CE (1), 2004/473/CE (2) și 2005/421/CE (3) ale Comisiei.
(3)
Potrivit unei declarații oficiale a autorității lituaniene competente, anumite unități din sectorul cărnii, al laptelui și cel piscicol au încheiat procesul de modernizare și îndeplinesc deja cerințele legislației comunitare, în timp ce altele și-au încetat activitatea. Prin urmare, respectivele unități trebuie eliminate din lista unităților aflate în regim de tranziție.
(4)
Un număr limitat de unități au depus eforturi considerabile pentru a îndeplini cerințele structurale impuse de legislația comunitară. Cu toate acestea, din cauza unor constrângeri excepționale de natură tehnică, unitățile în cauză nu sunt în măsură să își încheie procesul de modernizare la termenul stabilit. Prin urmare, este justificată acordarea unui termen suplimentar care să permită finalizarea procesului de modernizare.
(5)
Prin urmare, apendicele B la anexa IX la Actul de aderare din 2003 trebuie modificat în consecință. Din motive de claritate, apendicele în cauză trebuie înlocuit.
(6)
Comitetul permanent pentru lanțul alimentar și sănătatea animală a fost informat cu privire la măsurile prevăzute de prezenta decizie,
ADOPTĂ PREZENTA DECIZIE:
Articolul 1
Apendicele B la anexa IX la Actul de aderare din 2003 se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 15 septembrie 2005.

Labels: 17
0
6
18
15